ཉེ་ཆར་བོད་ཀྱི་སློབ་གྲྭ་ཆེ་འབྲིང་ཆུང་གསུམ་ཀུན་ཏུ་རང་གི་སློབ་གསོའི་བྱ་བཞག་ཁུར་དུ་ཁྱེར་བའི་འགོ་ཁྲིད་དང་དགེ་རྒན་མི་ཉུང་བ་ཞིག་གིས་རང་ཉིད་ཀྱི་སྟོབས་ཤུགས་ཡོད་རྒུ་རྩལ་དུ་བཏོན་ནས་ཤེས་ལྡན་མི་སྣ་འབོར་ཆེན་སྐྱེད་བསྲིངས་བྱས་ཏེ།ཚན་རྩལ་རིག་གནས་ཀྱིས་ཡོད་ཚད་གོ་འབྱེད་བཞིན་པའི་དུས་རབས་གསར་བའི་གདོང་བསུས་པར་མ་ཟད།རླབས་ཆེན་གྱི་སློབ་གསོའི་བྱ་བཞག་ལ་གཟི་འོད་རབ་ཏུ་འབར་བའི་ལག་རྗེས་རི་རབ་ཀྱི་གཏོས་དང་མཉམ་པ་ཞིག་བཞག་ཡོད་མོད།ཡིན་ནའང་དེང་སྐབས་ཀྱི་འཛམ་གླིང་འཕེལ་རྒྱས་ཀྱི་གནས་བབ་དང་བསྟུན་ནས་དུས་རབས་རང་བཞིན་གྱི་ཤེས་ལྡན་མི་སྣ་སྐྱེད་བསྲིང་དང་།ཁྱོན་ཡོངས་ནས་སློབ་མར་བསམ་གཞིག་གི་ནུས་པ་དང་བརྩེ་སེམས་ཀྱི་ནུས་པ།གསར་གཏོད་ཀྱི་ནུས་པ་ངེས་ཅན་མངའ་བའི་རྗེས་རབས་པ་ཚད་ལྡན་ཅན་དུ་ཆགས་པའི་སྤུས་ཀ་གཙོ་གཉེར་བྱ་རྒྱུ་ནི་ཤིན་ཏུ་གལ་ཆེ།དེ་ལྟར་ནའང་སློབ་གསོ་བྱ་བའི་ལས་གནས་སྟེང་དུ་ད་རུང་འགོ་ཁྲིད་དང་དགེ་རྒན་མི་ཉུང་བ་ཞིག་གིས་རྒྱུགས་གཞི་དང་འབྲེལ་བའི་ཤེས་བྱའི་སྐོར་སློབ་མ་ལ་འཆད་སྦྱོང་བྱེད་དུ་འཇུག་པ་ལས།སློབ་མའི་དངོས་ཡོད་གནས་ཚུལ་ལ་གཞིགས་ཏེ་ཅི་ཞིག་ཁྲིད་དགོས་པ་དང་གང་ཞིག་འཛིན་དགོས་པར་དཔྱད་ཞིབ་ལེགས་པོ་ཞིག་བགྱི་བཞིན་མེད།དགེ་རྒན་གྱིས་ངེས་པར་དུ་རྨང་གཞི་དོ་མི་མཉམ་པའི་འཛིན་གྲྭའི་ཁྲོད།དམིགས་ཡུལ་དང་འཆར་བཀོད་ལྡན་ཞིང་ཐབས་ཤེས་ཟུང་འབྲེལ་སྒོས་རྨང་གཞི་བཟང་བོའི་སློབ་མ་རྣམས་ཤེས་བྱས་མི་རྒྱགས་པ་དང་རྨང་གཞི་ཞན་པའི་སློབ་མ་དག་ལ་ཤེས་རིག་གི་ཟས་བཅུད་སྟེར་ཚོད་མ་ཟིན་པར་ཁ་ནས་ཕྱིར་སྐྱུགས་པའི་སློབ་ཁྲིད་གཏན་ནས་མི་བྱེད་པར་གདུལ་བྱའི་བློ་དང་འཚམས་པའི་སྒོ་ནས་ཤེས་བྱ་འཆད་ཁྲིད་བགྱིས་ཏེ།སློབ་མའི་སློབ་སྦྱོང་གི་མཁའ་དབུགས་སྔར་ལས་གཙང་བཟོ་བྱ་རྒྱུ་ནི་ད་ལྟའི་བོད་ཀྱི་སློབ་གསོ་བྱ་བའི་གནད་ས་ཞིག་རེད།མིག་སྔར་བོད་ཀྱི་དཔེ་ཁྲིད་མི་སྐྱོང་གི་ལས་གནས་ཁྲོད།དགེ་རྒན་མི་ཉུང་བ་ཞིག་གིས་སློབ་ཁྲིད་ལ་དམིགས་ཡུལ་དང་འཆར་བཀོད་མེད་པར་རང་སྣང་གང་ཤར་བྱེད་བཞིན་ཡོད།ལྷག་པར་དུ་ས་གནས་དང་སློབ་གྲྭའི་ལྷན་རྒྱུགས་ལེན་ལ་ཉེ་སྐབས།རྒྱུགས་གཞི་དང་འབྲེལ་བའི་སྦྱོང་ཚན་དག་བློར་འཛིན་རྐྱང་དང་ཚོད་རྒྱུགས་ཆུ་ལོག་ལྟར་ལེན་རྐྱང་བྱས་པ་ལས་སློབ་མའི་རྩ་བའི་ཁེ་ཕན་ལ་བསམ་བློ་གཏོང་མཁན་ཆེས་ཉུང་ཉུང་རེད།སློབ་གྲྭ་དང་མི་སྒེར་གྱི་སྙན་གྲགས་ཉི་ཚེ་བ་ཙམ་ལ་བསམ་བློ་གཏོང་རྐྱང་བྱས་པ་ལས་དུས་རབས་ཀྱི་ཁ་གཅོག་ཐུབ་པའི་རྗེས་རབས་པའི་སྤུས་ཚད་མཐོར་འདེགས་བྱ་བ་དང་དུ་ལེན་མཁན་ནི་རུས་སྦལ་གྱི་སྤུ་དང་མོ་གཤམ་གྱི་བུ་རེད།རྒྱུན་པར་སློབ་མ་རྣམས་ཀྱིས་བསླབ་ཟིན་པའི་ཤེས་བྱ་ལ་གཏིང་ནོན་དང་སློབ་བཞིན་པ་ལ་ཚད་འཇལ།སློབ་ཉེ་བ་ལ་གྲ་སྒྲིག་ངོས་གཙང་ཞིག་མེད་པར་སློབ་ཐུན་ཁྲོད་མ་གླེན་པས་བུ་གཉོར་བ་ལྟ་བུའི་བརྟུལ་ཞུགས་ངན་པ་ནད་ཡམས་བཞིན་མཆེད་དེ་རྒྱུགས་གཉེར་སློབ་གསོ་གཅིག་པུའི་མིག་འབྲས་བཞིན་སྲུང་བཞིན་ཡོད།སྤྱིར་བཏང་དུ་སློབ་རྒྱུགས་ནི་ང་ཚོས་བསླབ་ཟིན་པའི་འབྲེལ་ཡོད་ཤེས་བྱ་དག་ཚད་འཇལ་བྱེད་ཀྱི་ཁྲུ་ཙེ་ལྟ་བུ་ཞིག་ཡིན་པ་ལས་ཐད་ཀར་དུ་སྐར་འབྲས་ཀྱིས་སློབ་མ་ཞིག་གི་ཡོད་ཚད་འཇལ་བ་ནི་ལོང་བས་གླང་ཆེན་གྱི་ལུས་ལ་རེག་སྟེ་ཚད་གཞི་འཛིན་པའི་ཚོད་ལྟ་བུ་ལགས།ལྷག་པར་དུ་སྐར་འབྲས་བཟང་མིན་ནི་སློབ་གྲྭ་དང་འགོ་ཁྲིད།དགེ་རྒན་གྱི་སྤུས་ཚད་འཇལ་བྱེད་ཀྱི་འདེགས་ཤིང་ལྟ་བུར་གྱུར་བས།རྒྱུགས་གཉེར་སློབ་གསོའི་རྩ་བའི་ལངས་ཕྱོགས་དེ་ད་རུང་བསྒྱུར་ཐུབ་ཀྱིན་མེད།མདོར་ན་དམིགས་ཡུལ་དང་འཆར་བཀོད།གྲ་སྒྲིག་ཡོད་པའི་སྒོ་ནས་སློབ་མའི་བསམ་གཞིག་དང་ཤེས་རྟོགས།གསར་གཏོད་ཀྱི་ནུས་པར་དམིགས་ནས་ཤེས་བྱ་སྣ་ཚོགས་མཁོ་སྤྲོད་དང་བསྡུ་ལེན་བྱེད་དུ་བཅུག་ཏེ།ང་ཚོའི་མི་རིགས་ཀྱི་སློབ་མ་དུས་རབས་དང་སྤྱི་ཚོགས།འཛམ་གླིང་འཕེལ་རྒྱས་ཀྱི་གནས་བབ་དང་མཐུན་པའི་ཤེས་ལྡན་མི་སྣ་ཞིག་ཏུ་འགྱུར་དགོས་ན།སློབ་གསོའི་ལས་གནས་སུ་མཐའ་གཅིག་ཏུ་སྤུས་གཉེར་སློབ་གསོ་ལ་ཤུགས་བྱེད་རྒྱུ་ནི་དངོས་གནས་གལ་ཆེའོ།བཞི།ཆེད་གཉེར་མི་སྣ་དཀོན་པས་སློབ་གསོ་ལ་ཐེབས་པའི་ཤུགས་རྐྱེན།སློབ་གསོ་ནི་ཁྱོན་ཡོངས་ནས་མིའི་ཀུན་སྤྱོད་དང་བསམ་བློ།ནུས་པ།རིན་ཐང་སོགས་གསོ་སྦྱོང་བྱེད་པའི་དམིགས་ཡུལ་ཅན་གྱི་འགུལ་བསྐྱོད་ཅིག་ཡིན་ལ།དེ་ནི་དངོས་ཡོད་འཚོ་བའི་དགོས་མཁོ་ལ་དམིགས་བཙུགས་ཏེ་མ་ལག་ལྡན་ཞིང་སྒྲིག་གཞི་ཚང་བ།འཆར་བཀོད་ཡོད་པའི་སྒོ་ནས་ཤེས་བྱ་བརྒྱུད་སྤྲོད་དང་བསམ་བློ་བསྒྱུར་བཀོད།སྟོབས་ཤུགས་གསར་སྤེལ་གྱིས་མིའི་ཁོར་ཡུག་དང་འཚོ་བ།ལུས་སེམས་ཡར་རྒྱས་སུ་གཏོང་བ་ནི་སློབ་གསོའི་བླ་སྲོག་ལྟ་བུ་ཡིན།